9.3.2023
DA
Den Europæiske Unions Tidende
L 71/1
II (Ikke-lovgivningsmæssige retsakter)
FORORDNINGER KOMMISSIONENS DELEGEREDE FORORDNING (EU) 2023/511 af 24. november 2022 om supplerende regler til Europa-Parlamentets og Rådets forordning (EU) nr.
575/2013 for så vidt angår reguleringsmæssige tekniske standarder for beregning af risikovægtede værdier af eksponeringer for institutter for kollektiv investering efter mandatmetoden (EØS-relevant tekst)
EUROPA-KOMMISSIONEN HAR —
under henvisning til traktaten om Den Europæiske Unions funktionsmåde, under henvisning til Europa-Parlamentets og Rådets forordning (EU) nr.
575/2013 af 26. juni 2013 om tilsynsmæssige krav til kreditinstitutter og investeringsselskaber og om ændring af forordning (EU) nr.
648/2012 (1), særlig 132a, stk.
4, tredje afsnit, og ud fra følgende betragtninger: (1)
For at undgå unødige variationer i kapitalkravene på tværs af institutter og for at gøre den mandatbaserede metode operationel i situationer, hvor der ikke foreligger tilstrækkelige oplysninger, er det nødvendigt at præcisere metoden til beregning af den risikovægtede værdi af eksponeringer for et institut for kollektiv investering (CIU) efter mandatmetoden i de tilfælde, hvor manglende input ikke gør det muligt at beregne den risikovægtede værdi af eksponeringer.
(2)
Hvis en CIU indgår derivattransaktioner, og de underliggende værdier af derivaterne eller den underliggende risiko ved derivaternes positioner er ukendte, kan genanskaffelsesomkostningerne for positionerne ikke bestemmes af institutterne, og deres eksponeringsværdi kan derfor heller ikke bestemmes.
I så fald bør institutterne basere deres beregninger på den notionelle værdi af et derivats position, som normalt ville være kendt og ville være den bedste indikator for positionens størrelse, og dermed give en approksimation til eksponeringsværdien.
(3)
Hvis CIU'ens mandat ikke udelukker indgåelse af derivater, men ikke indeholder tilstrækkelige oplysninger til at fastslå, om en underliggende værdi udgør en balanceført eller ikkebalanceført eksponering, kan det ikke udelukkes, at der er tale om en sådan eksponering.
Det er derfor nødvendigt at medtage denne eksponering i beregningen af den risikovægtede værdi af CIU'ens eksponeringer.
(4)
Hvis mandatet ikke giver tilstrækkelige oplysninger om eksponeringsværdien af en sådan position, kan det ikke udelukkes, at eksponeringsværdien er derivatpositionens fulde notionelle værdi.
(5)
Hvis mandatet ikke specificerer derivatpositionens notionelle værdi, bør denne værdi for at sikre en tilstrækkelig forsigtig tilgang udledes af den maksimale notionelle værdi af derivater, der er tilladt i henhold til mandatet.
(1) EUT L 176 af 27.6.2013, s. 1.